Na natječaju za financiranje projekata iz fonda IPARD odbijeno je čak 80 posto prijava malih gradova. Znatan iznos EU-sredstava je nepovratno izgubljen

ZAGREB Velika se prašina podigla prije nepune dvije godine oko europskog novca namijenjenog hrvatskoj poljoprivredi i ruralnom razvoju kada se otkrilo da je na natječaju za financiranje projekata odbijeno čak 80 posto prijava malih gradova i općina. Kroz mjeru 301, u okviru europskog fonda IPARD, gradovi i općine s manje od deset tisuća stanovnika mogli su financirati različite projekte, primjerice, izgradnju kanalizacije, sustava za pročišćavanje otpadnih voda, uređenje lokalnih nerazvrstanih cesta, toplane i slično. No, konačni razultat tog prvog natječaja na koji su se mogle javiti jedinice lokalne samouprave bio je obeshrabrujući – od 67 prijava, njih čak 53 su odbijene.

Novac potrošen

Danas je, međutim, situacija sasvim drugačija. U planu raspisivanja natječaja za 2013. godinu mjere 301 više nema jer je novac – potrošen. Potvrdili su nam to u Ministarstvu poljoprivrede. Prema njihovim informacijama, iznos potpore za prijavljene projekte, projekte u obradi i ugovorene projekte »premašuje iznos alokacije koja je dostupna za mjeru 301«. Drugim riječima, kroz tri dosad provedena natječaja dodijeljen je (ili će uskoro biti dodijeljen) sav novac koji je Hrvatskoj bio na raspolaganju. Slučaj općina i gradova pokazuje da su mnogi u Hrvatskoj, kako su godine prolazile, ipak nešto naučili o europskim fondovima, pa je i njihova iskorištenost sve bolja. No, budući da se to nije dogodilo preko noći, jedan dio sredstava nepovratno je izgubljen. U fondu IPARD zasad se radi o gotovo 190 milijuna kuna.